Kansanedustajan mukaan THL sekoitti asiantuntija- ja lobbausroolit alkoholiuudistuksen yhteydessä.

Kansanedustaja Sinuhe Wallinheimo (kok.) toteaa Terveyden ja hyvinvoinnin laitos THL:n liioitelleen loppuvuodesta 2017 hyväksytyn alkoholiuudistuksen vaikutuksia.

Taloustutkimuksen teettämän selvityksen mukaan alkoholin vähittäiskulutus kasvoi viime vuonna absoluuttisena alkoholina 0,5 prosenttia. Kulutus siis hädin tuskin kasvoi historiallisen lämpimästä kesästä huolimatta.

Jos kulutusta tarkastellaan tammi–lokakuun osalta ilman kesäkuukausia, oli myynti 1,4 prosenttia edellisvuotta alhaisemmalla tasolla absoluuttisena alkoholina ja 1,9 prosenttia vähäisempää litramääräisesti.

– Alkoholilain uudistus nosti kokonaiskulutusta 0,5 prosenttia. Juuri sen mitä Taloustutkimus ennusti. THL:n ennuste meni vihkoon 4–6 prosenttia, Wallinheimo kirjoittaa twitterissä.

– THL ei arvioinut kulutuksen siirtymiä eri myyntikanavien välillä, joka kertoo heidän asiantuntemuksestaan (asenteistaan?) paljon, Wallinheimo jatkaa.

Hän pohtii, olisiko THL:n pitänyt toimia alkoholilain valmistelun yhteydessä kansanterveyden lobbausjärjestönä eikä asiantuntijalaitoksena.

– Heidän sivuiltaan bongattua: ”THL on kansallinen asiantuntijalaitos, joka tarjoaa luotettavaa tietoa terveys-ja hyvinvointialan päätöksenteon ja toiminnan tueksi.” Nyt roolit menivät sekaisin, Sinuhe Wallinheimo toteaa.

Alkoholilain uudistus nosti kokonaiskulutusta 0,5 %. Juuri sen mitä Taloustutkimus ennusti. THL:n ennuste 4-6 % meni vihkoon. THL ei arvioinut kulutuksen siirtymiä eri myyntikanavien välillä, joka kertoo heidän asiantuntemuksestaan (asenteistaan?) paljon. https://t.co/KG57twL2VO — Sinuhe Wallinheimo (@swheimo) February 21, 2019